ET
26.9.2023
Euroopa Liidu Teataja
L 237/939
IFRICi TÕLGENDUS nr 6
Konkreetsel turul osalemisest tekkivad kohustised – elektri- ja elektroonikaseadmete vanad jäätmed VIITED
— IAS 8 Arvestusmeetodid, arvestushinnangute muutused ja vead — IAS 37 Eraldised, tingimuslikud kohustised ja tingimuslikud varad TAUST
1
IAS 37 paragrahvis 17 määratakse kindlaks, et kohustav sündmus on möödunud sündmus, mis on tinginud praeguse kohustuse, mille tasumisele puudub üksusel realistlik alternatiiv.
2
IAS 37 paragrahvis 19 sätestatakse, et eraldisi kajastatakse ainult „üksuse tulevikutegevusest sõltumatute möödunud sündmuste tõttu tekkinud kohustuste“ puhul.
3
Euroopa Liidu direktiiv elektri- ja elektroonikaseadmete jäätmete kohta, millega reguleeritakse seadmete jäätmete kogumist, käitlemist, taaskasutamist ja keskkonnaohutut kõrvaldamist, on tekitanud küsimusi, millal tuleks kajastada kohustist elektri- ja elektroonikaseadmete kasutusest kõrvaldamiseks.
Direktiivis tehakse vahet uute ja vanade ning kodumajapidamistest ja muudest allikatest pärinevate jäätmete vahel.
Uute jäätmete all mõistetakse pärast 13. augustit 2005 müüdud toodetest tekkivaid jäätmeid.
Kõik enne nimetatud kuupäeva müüdud majapidamisseadmed loetakse direktiivi tähenduses vanade jäätmete allikaks.
4
Direktiivis sätestatakse, et vanade majapidamisseadmete jäätmete käitluskulud peavad kandma seda liiki seadmete tootjad, kes on turul ajavahemikul, mis tuleb täpsustada iga liikmesriigi poolt rakendatavas õigusaktis (hindamispe­ riood).
Direktiivis sätestatakse, et iga liikmesriik kehtestab mehhanismi, mis sunniks tootjaid andma proportsionaalse panuse „näiteks proportsionaalselt nende vastava turuosaga seadme liigiti“.
5
Mitu käesolevas tõlgenduses kasutatavat terminit, nagu „turuosa“ ja „hindamisperiood “ võivad eri liikmesriikides rakendatavates õigusaktides olla määratletud väga erineval moel.
Näiteks võib hindamisperioodi pikkus olla üks aasta või ainult üks kuu.
Samuti võivad turuosa hindamine ja kohustuse arvutamiseks kasutatavad valemid eri liikmesriikide õigusaktides erineda.
Kuid kõik toodud näited mõjutavad vaid kohustise hindamist, mis on väljaspool käesoleva tõlgenduse rakendusala.
RAKENDUSALA
6
Käesolev tõlgendus annab juhiseid müüdud vanade majapidamisseadmete käitlemise kohustiste kajastamiseks toot­ jate finantsaruannetes (EL-i elektri- ja elektroonikaseadmete jäätmete direktiivi kohaselt).
7
Tõlgendus ei käsitle uusi ega vanu jäätmeid, mis pärinevad mujalt kui kodumajapidamistest.
Selliste jäätmete käitlemise kohustist on piisavalt käsitletud IAS 37-s.
Kui aga liikmesriikide õigusaktid käsitlevad kodumajapidamis­ test pärinevaid uusi jäätmeid samuti kui sealt pärinevaid vanu jäätmeid, siis kehtivad käesoleva tõlgenduse põhi­ mõtted vastavalt IAS 8 paragrahvides 10–12 esitatud tähtsusjärjekorrale.
IAS 8 tähtsusjärjekord on asjakohane ka muude määruste puhul, millega pannakse kohustusi sarnaselt EL-i direktiivis määratletud kulude jaotamise mudeliga.
KÜSIMUS
8
IFRICil paluti teha kindlaks, mis on elektri- ja elektroonikaseadmete kasutusest kõrvaldamisel vastavalt IAS 37 paragrahv 14 punktile a kohustav sündmus jäätmekäitluskulude reservi kajastamiseks: — kas vanade majapidamisseadmete tootmine või müük? — turul osalemine hindamisperioodil? — kulude tekkimine jäätmekäitluse käigus?